እዮብ.
34.
ኤሊሁን አከነ ጄዼ፦ 
“ያ ኦጌዪ፣ ዱቢኮ ዸገኣ፤ ቤክቶትንስ ነ ዸጌፈዻ። 
አኩመ አረብን ኛተ አፋኒን ቀቡ፣ ጉርስ ዱቢ ጨለላቲ። 
ዋን ቀጄላ ተኤ ኦፊኬኛፍ ሃፍለትኑ፤ ዋን ጋሪስ ቶኩማዻን ሃበረትኑ። 
“እዮብ አከነ ጄዸ፤ ‘አን ቀጄላዸ፤ ዋቅን ገሩ ሙርቲ ቀጄላ ነራ ፉዸቴ። 
አን ኡቱመን ነመ ዹጋ ተኤ ጅሩ፣ አከ ሶብዱን ሄሬገሜ፤ አን የከ ቀባቹ ባዹሌ ጥይሳ መዳ ህንፈይኔን ነ መዴሴረ።’ 
ነምን አከ ብሻኒት ቱፊ ዹጉ፣ ከን አከ እዮብ ኤኙ? 
እን ወረ ሀምነ ሆጄቱ ወጅን ወሊ ገለ፤ ጀልኦተ ወጅንስ ቶኩማ ቀባተ። 
እን፣ ‘ዋቀ ገመቺሱ ያሉን፣ ነማፍ ፋይዳ ቶኮዩ ህንቀቡ’ ጄዻቲ። 
“ከናፉ እስን ያ ሁበቶተ፣ ነ ዸገኣ። ዋን ሀማ ሆጄቹን ዋቀራ፣ ዶጎጎሩንስ ዋቀ ዋን ሁንደ ደንደኡራ ሃፈጋቱ። 
እን ነማፍ አኩመ ሆጂሳት ገቲ ንኬነ፤ ዋን ከራሳቲፍ መሉስ እት ፍደ። 
ዹጉማን ዋቅን ሀምነ ህንሆጄቱ፤ ዋቅን ዋን ሁንደ ደንደኡ ሙርቲ ቀጄላ ህንጀልእሱ። 
ኤኙቱ ለፈረት እሰ ሙዴ? ኤኙቱስ አዱኛ ጉቱ እሰት ኬኔ? 
ኡቱ እን ሀፉረሳ ዴብሴ ፉዸቴ፣ ሀፉረ ባፈቱሌ ገረ ኦፊሳት ዴብፈቴ፣ 
ስላ ሰኚን ነማ ሁንድ ወሉማን በደ፤ ነምንስ ብዮት ዴብአ ቱሬ። 
“አት ዮ ሁበትና ቀባቴ ዋን ከነ ዸገእ፤ ዋን አን ጄዹስ ዸጌፈዹ። 
ነምን ሙርቲ ቀጄላ ጅቡ ቡልቹ ደንደኣ? አትስ እሰ ቀጄላፊ ሁምነ ቀቤሰ ሰነት ሙርታ? 
ከን ሞቶታን፣ ‘እስን ፋይዳ ህንቀብደን፤’ ጄዼ ቆንዳልቶታንስ፣ ‘እስን ሀሞዸ’ ጄዹ እሰ ምቲ? 
እን እልማን ሞቶታቲፍሌ ህንሎጉ፤ ሶሬዪፊ ህዬዪ ወል ህንጫልችሱ፤ ሁንድሳኒ ሆጂ ሀርከሳቲ። 
እሳን ሀልከን ወለካ ተሰ ዱኡ፤ ነሞትን ሆለተኒ ዹሙ፤ ጀጀቦንስ ኡቱመ ሀርክ ነማ እሳን ህንቱቅን ንበዱ። 
“እጅሳ ከራ ነሞታረ ጅረ፤ እን ተርካንፊሳኒ ሁንደ ንአርገ። 
እዶን ወር ዋን ሀማ ሆጄተን እት ዾከተን፣ ዱከን ዮካን ጋድስን ጉዳን ህንጅሩ። 
አከ እን ሙርቲዻፍ ፉለሳ ዱረት ዽኣቱፍ፣ ዋቅን ነመ ከምዩ ህንቤለሙ። 
እን ጋፊ ቶኮ መሌ ነሞተ ጀጀቦ ንቡርኩቴሰ፤ ወረ ብራሞ እዶሳኒ ንካአ። 
እን ሰበቢ ሆጂሳኒ ቤኩፍ፣ ሀልከን ኬሰ እሳን ገረ ገልቸ፤ እሳንስ ንበርበዳኡ። 
ሰበቢ ጀልእነሳኒቲፍስ እን እዶ ነምን ሁንድ አርጉት እሳን አደበ፤ 
ኩንስ ዋን እሳን እሰ ዱካ ቡኡራ ገረ ገለኒ ከራሳ ሁንደ ዺሰኒፍ። 
እሳን አከ እን እየ ረከቶታ ዸገኡፍ፣ አከ እይ ህዬዪ ፉለሳ ዱረት ዸገአሙ ጎዸኒሩ። 
ዮ እን ጨልእሴ ገሩ፣ ኤኙቱ እሰት ሙሩ ደንደአ? ዮ እን ፉለሳ ዾክፈቴስ ኤኙቱ እሰ አርጉ ደንደአ? ተኡስ እን ነማፊ ሰበሌ ንቶአተ፤ 
ኩንስ አከ ነምን ዋቃፍ ህንቡሌ ሞቲ ህንታኔፊ አከ እሳን ሰባፍ ክዮ ህንኬኜፊዸ። 
“ነምን ቶኮ ዋቃን አከነ ጄዸ ሃጄኑ፤ ‘አን የከ ሆጄዼረ፤ ገሩ እት ህንዴብኡ። 
ዋን አን አርጉ ህንደንዴኜ ነ በርሲስ፤ አን ዮን ዶጎጎረ ሆጄዼ ጅራዼ፣ ለመተ እት ህንዴብኡ።’ 
ዋቅን ሰበቢ አት ቀልቢ ጅጂረቹ ድዱፍ አኩመ ያደኬቲት ገቲ ሲፍ ባሳ? ስቱ ሙርቴሱ ቀበ መሌ አነ ምት፤ ከናፉ አት ዋን ቤክቱ ነት ህም። 
“ነሞትን ሁበትና ቀበን ንዱበቱ፤ ነሞትን ኦጌዪን ነ ዸገአንስ አከነ ጄዹ፤ 
‘እዮብ ቤኩምሰ መሌ ዱበተ፤ ዱቢንሳስ ሁበትና ጭማ ህንቀቡ።’ 
እዮብ ሰበቢ አከ ነመ ሀማት ዴቢ ኬኔፍ ማሎ ኡቱ ሀመ ዹማት ቆረሜ ጅራቴ! 
እን ጩቡሳረት ፍንጭለ ደበለ፤ ቱፊዻን ግዱኬኘት ሀርከ ዸአ፤ ዋቀረትስ ዋን ባይኤ ዱበተ።” 
